khistorydata/jeongjo-sjw-relations huggingface dataset:
정조 18년 · 목
疏略曰向者因大僚筵奏許開臺閣進身之路及夫詣臺而遽下封置之命繼有揭壁之擧乃使無識武夫抵死牢拒終不入啓此何事也臺臣之多年爭執專爲此啓而殿下則曰姑捨汝所當言所欲言而惟上敎是承是從聖人所訓惟予言莫違者不幸近之四月以前事雖無及於已往八月以後事猶可追於方來伏願末端兩啓特許捧入亟允三司之請以絕亂本朱子謂論天下之要道急務條列十事而節用卽其一也顧今閭巷之間侈風漸痼以至公私下賊羞着麤絺巿井無賴竝服紬縀闊袖大帶無非踰制輕裘煖貂視以分內一人之身動費百金此非可憂之大者乎衣服之制紬縀之禁自有邦憲則此不過執法之官一號令之事臣謂亟令三司五部申明舊典凡有干犯依律徵贖斷不可已也正朝廷以正萬民先儒之言也五十者衣帛聖王之政也上自朝紳章服下至士庶服着一切華靡之習袪其太甚凡士庶之年未五十者毋論有官無官男女貧富非位至卿宰者大小衣服無得着紬帛設爲定制一有犯者朝官用貪污之律士庶量其所着原價之多寡而徵贖之庶可爲正風俗節財用之道也國家萬事顧莫如保嗇聖躬我殿下春秋亦已富矣在下之臣不能稱揚聖意至於至微至細期會之末簿牒之小必待飭敎之下反使殿下下行有司之歎其爲妨於保嗇亦當如何哉自今嚴飭各僚凡應行節目之少違程式者繩以重律使在下者無敢推諉占便殿下恭已守成則紀綱日振而保嗇之方自得其宜當今首先之務固在於保養元良而若其揀選宮僚之方尤所預講文行方正之士限以强仕以上傍求廣羅試以郞署之職擇其中最端良正直之人以備宮僚則其爲導率睿德之道豈少補哉方今之弊亦莫大於科擧古法之存者今無一二或科科而異規或所所而異制爲擧子者眩於擧行冒沒之徒或蔑規而倖占廉隅之士或拘制而見屈此不可不矯也一依國典借述者如是而罪之代述者如是而罪之書手如是治之隨從如是治之至於狹册之禁呈券之限擧子之用奸試官之用私其律之深淺大小預爲頒示中外一有所干斷以本律則庶可以少紓其弊也批以所陳諸條當留意
정조 18년 · 강
遞刑曹參議李晚秀仍任前參議鄭致淳
정조 18년 · 강
訓局以中官李光彩別定砲保啓
정조 18년 · 목
訓局啓言該中官有逐送本土砲保充定之命矣中官李光彩乃坡州人而坡州本無本局砲保軍不可充定於停納貧民之代別爲錄置砲保後以細木捧上事發關知委於該道道臣從之
정조 18년 · 강
移配湖西嶺南尤甚邑罪謫人等放尹光心柳殷鉉仍命依湖南例自本道擧行
정조 18년 · 목
敎曰湖西尤甚邑恩津崔昌孫畿邑稍實處移配藍浦洪太順黃應海唐津金大福金振哲庇仁金福成閔致宗海美王就道李仁千李德希李貴奉泰安金孫伊韓德乭安萬昌韓山孫慶裕永同洪成太等竝令道臣道內稍實邑從便徐徐移配沔川金景烈嚴刑一次移送原籍官事分付道臣牙山尹光心海美柳殷鉉或襲謬或除拜屬耳而俱不過微眚分揀放送事分付○敎曰嶺南尤甚邑定配中巨濟洪亮猷鄭必秀玄風李義肅移配道內稍實邑昌原元弼新移配京畿稍實邑事分付禁府漆原李達孫金悌得具太世固城高三老味朴昌彬熊川柳己同全得中韓判老味金正彥泗川李集勳李鐺源車慶百金百信徐完世姜詢岳諸癸孫巨濟趙常本車鳳祚金福伊金海鄭相魯朴長淵迎日池應彩南海尹錫祚等令道臣稍實邑次次移配固城蘇采得等四名移配海西玉浦連伊南海呂再老味福金卽其地方爲奴使役俾除保授之弊事分付○義禁府啓言洪亮猷河東府鄭必秀蔚山府李義肅彥陽縣元弼新朔寧郡移配竝依例發遣府書吏羅將押送于新定配所敎以依湖南例令本道擧行
정조 18년 · 강
全羅監司李書九以琉球漂人問情馳啓命通事李益靑別爲施賞仍飭濟牧別設料窠傳習琉球語譯院另定聰敏者赴燕學習
정조 18년 · 목
該監司狀啓以爲濟州牧漂到琉球國人三名明月萬戶朴師悌譯學洪得榮通事訓導李益靑領率今月十二日酉時來到于靈巖地方梨津鎭下陸安接先饋粥飮仍卽問情當初漂人旣云四名而今爲三名故問其委折則其中一名九月二十一日得痢疾身死於濟州云地方官靈巖郡守以海神祭祝史入所安島未出來故虞候與梨津萬戶金晉福水營譯學韓志善加里浦僉使陳德履會同看審則頭無所着頭髮合總頂心貫簪上頭宛然身上着靑斑布長揮衣又以黃色有紋金線及條帶作爲貼腰帶周帶腰中此則該國之衣白綿布絮衣袴襪靑木絮揮項自濟州造給濟州通事李益靑曾於琉球人漂來本州也學得言語云故使李益靑問情則問答詳悉漂人等要與李益靑同去今十三日從願護送右水營造送綿布周衣袴襪揮項各三分給別饋酒及餠肉以示朝家優恤之德意漂人等雖自濟州已爲問情而事係邊情該水營依例擧行問情記後錄陳聞彼人等卜物成册衣袴分着手標上送備邊司邊報事體本自緊急今此下陸形止問情報狀多日遲滯地方官旣未回還不當一例擧論而該虞候李明祿護送差員陳德履該鎭萬戶金晉福等交付竣事後自臣營嚴棍計料○問情記問伱們在何國答琉球國之內八重山島人問因何事向何處逢何風漂到何地答持公事如與郡國島七月十一日出船逢東風漂到此國問與那國何地答島名非國號島主所居處故各島呈公文問與那國官長幾員答在番三人士也問伱們所居村名答新川村人問同船幾人答十一人皆同村人問伱姓名云何答我姓米精名兼个段仁也問只爲三人何也答七人漂流朔餘飢因落死四人生到此地一人又病死今有三人問生存三人姓名年歲答船頭米精兼个段仁也名歲二十八兼歲四十七眞勢歲二十六竝生存三也之歲四十一病死行也歲二十五謹當歲五十四古當月歲三十一如行歲三十八古當也歲四十六渚月歲二十九壽歲四十五竝飢困落死問謹當古當月如行歲與漂渡問答何以相左答今書者爲眞問伱一人有姓十人何無姓字答十人下下故姓字無問新川村距國都幾里答距中山王都水路三百八十里距與那國島水路四十八里問所乘船公船私船答公船問有船標耶答無問病死人屍體答埋置漂到島中問船隻何以區處答燒火問所在國時所業答時時文書納人或農或船或爲本工問頭無所着何也答本無只有結䯻頂心貫簪上人貫銀下人貫錫簪問八重山島官長幾員答在番三人自本國定來三年交替頭三人本島人死後代立皆士也問耕稼收穫始於何節答熖種子靑種年子粟種子大豆種子付十月明年六月始收問歲首用何月答寅月問自此當有護送之人答此處人言語不同領來島人且慣我言要與同去問飢當饋飯寒當給衣答多謝多謝敎以琉球國漂人之無事渡海可幸島中適有解語之通事能爲問情此後次次訓誨別設料窠各別勸課之意分付牧使事回諭當該通事李益靑待其上來令該曹別爲施賞昔則琉球人往來於我國我國亦知彼音矣近來不然所謂濟州入去之譯學爲無用之物今番則令譯院另定年少聰敏之人領至灣上或彼中學其言語如有未盡條件琉球朝貢之年更爲入送翻解音韻事令都提擧知悉
정조 18년 · 강
命承旨李相璜勞問濟州人于敦化門外仍命戶曹惠廳各給其衣糧
정조 18년 · 목
承旨李相璜承命詣敦化門外招入濟州人三名以聖敎勞問又命戶曹惠廳各給襦衣一領米三斗使一一領受仍卽依數頒給後復命
정조 18년 · 강
命承旨李儒慶與畿伯徐龍輔慰問琉球漂人饋酒內給衣袴仍命備局數日後更爲草記發送
정조 18년 · 목
敎曰濟州子弟上來者亦有承旨宣諭之擧況異國漂人之生還者乎至於琉球國人昔有供職於我國者而特授總管以實劍差備近侍此不過二百年前事今來漂人其在懷柔之意別示顧恤於義爲可承旨一員待其住接館所往至畿營與道臣眼同慰問饋以酒食優給庇身之物○承旨李儒慶京畿監司徐龍輔狀啓以爲臣謹依聖敎當日進詣新營漂人等處饋以酒食頒給衣袴後仍以朝家德意一一慰諭則擧皆北向拜稽曰俺等以異國漂流之蹤萬無海路生還之望矣旱路許還之命旣蒙特恩沿邑款待之擧又出常例下陸十餘日不飢不寒好好到此俺等之全保歸國莫非天高地厚之澤況此衣袴酒食之特頒近侍貴人之臨宣尤是萬萬出常之恩感激攅祝無以爲諭謹以此意歸詫本國云鼓舞歡欣百拜稱頌故以住接供饋禁雜人等節另加申飭緣由馳啓○備局啓言琉球國漂人入接京畿新營後使本司郞廳及譯官詳細問情別單書入而冬至使行期尙遠漂人留一宿後以冬至使行帶去譯官中一人先爲領往灣府使行到灣後仍爲順付之意請分付該院及灣府沿路供饋及禁雜人護送等節亦嚴飭各該道臣敎以水陸兼程於晨夜又卽領往灣上是豈軫恤之意乎姑留數日更爲草記後發送留館時供饋等節嚴飭畿伯時遣備郞考察○濟州漂到琉球國人問情別單問伱們漂流海洋驅馳陸路必多辛苦能無疾恙耶答姑無疾恙問伱們三人何以圖生答發船之時只帶五日糧漂流之際絕糧之水七人飢因渰死我等嚼米飮溺僅保殘命問伱們雖有船隻或慮水路之不好使之從陸還歸答願從旱路轉向大淸福州有琉球人居處次次尋還問伱國距福州幾里伱國人何以居在福州耶答福州路程不知而進貢之物船運福州故我國人多留住矣問伱國貢獻是何物種耶答未能詳知問幾年一朝貢耶答朝貢年次未能詳知而進貢物種每年運致福州問伱國王姓字何字年歲幾何答姓正年歲五十六問伱國距日本國幾里與何國相近耶答海島中故不知他國之遠近問伱國幅圓幾里國都周回幾里所屬諸島幾何答幅圓不知而國都周回十里所屬諸島不知問伱國用人之道以何技而取之亦有文武之別耶答琉球武人無文人有問伱國山多耶野多耶答山多有野多有問伱國所業何事答男人務農女人務織問伱國土地厚薄何如年事豐歉何如答土多膏腴歲數豐登問伱國官人着何色衣冠下人所着亦何如色取何色答官人髮有着八卷冠下人無着問伱們萬里漂流之餘又涉重溟雖幸無病歸程尙遠何時可得回家答得生爲幸回家遲速又何可言問伱們自始泊之時官給衣糧船路供饋護行到京非不知貽弊上國而爲念水路之難使之旱路安歸從此放心作行耶答漂流之時無生還之望幸至貴國厚饋厚衣乘馬而行一身平安恩德如天感祝感祝
정조 18년 · 강
總戎廳請就留餉取用放料命廟堂問前前總使論理稟處
정조 18년 · 목
宣惠廳啓言兼察總戎使沈頤之以總廳放料之無他拮據本廳所下月課米給代條四百石姑先就貸事陳違出擧條該廳又以筵稟得請移文督送而本廳月課條本是當年上下者年前因總廳苟艱先一年上下不過謬例此已早宜釐正以待當限者而今又以丙辰條許施於今年則此所謂再翌年條也翌年先下尙云不可況再翌年乎本廳米儲見甚不敷今年又値歉荒來頭貢價與給代將有難繼之慮總廳事勢雖甚可悶本廳之引年上下有關後弊請姑置之非但今年雖明年更勿先下必待再明年春依定式施行允之○總戎廳啓言本廳軍校等明年料條以江倉附近邑捧留中量其道里使近輸納事擧條批旨有詳問道臣草記之命矣關問使否於該道臣徐龍輔則以爲江倉附近卽沿江一二邑而皆入於尤甚若令移納京倉則轉輸之除爲弊不些且元穀取用之後明春分糶以錢出給則才袪一弊又生一弊以此以彼俱爲掣礙而本廳軍校料條實無他變通之道道臣旣以災邑民弊若是持難軍情雖甚抑鬱有難强令輸納請置之敎以惠廳防啓畿營防報然則本營將士何以支放乎更爲論理草記又啓言草記批旨有論理之命矣今春移轉節目中或有捧留代錢之時以他衙門穀推移給代事已爲啓下定式月課米卽水原給代條之逐年應下者而以其預下見阻於惠廳元穀捧留之時輸納耗條爲慮支放不足而以其民弊見阻於畿營實無他措手之道惟有留庫條推移一路非但留餉之事體嚴重其間事情與前大異保還分給之時以錢代留及當春糶秋糴還作本米矣今則餉穀盡爲移轉之後自臣營更無還分之穀物前頭之錢化爲穀充補欠逋將無其路此所以不敢爲陳請之計者也今者批敎若是諄複臣何敢以留餉之體重不思仰體德意之道乎姑就留庫一萬六千石中量其一年科條除出取用以錢代留還作本米之道從後更商處之似合使宜請令廟堂稟旨分付敎以日前筵中聞卿所奏以留庫條取用已有下敎者矣予意則自初如此以此草記令廟堂問于前前總使論理草記稟處
정조 18년 · 목
禁府啓言京畿前水使許▣原情以爲賑穀稟請自有其例而只緣民情之遑汲妄信營上之謄錄及關由巡營徑先直爲狀聞矇昧顚錯之罪實合萬殞云曾經閫帥請議處敎以罷職放送
정조 18년 · 강
命尹範敍充軍分揀放之鄕里中和府使罷黜狀本還送箕營
정조 18년 · 목
平安監司金思穆以中和府使尹恒儉以其父範敍充軍情勢有難强令察任不得已罷黜馳啓敎曰充軍之擧爲民命出於一時申飭此時守令迎送反爲民弊以此較彼輕重判異尹範敍充軍分揀放之鄕里此狀啓還下送
정조 18년 · 목
咸鏡監司金華鎭以罪人徐宗集等到配馳啓敎以朴春元不足責還送原籍官其家人處保授
정조 18년 · 강
命以歉荒停啓覆
정조 18년 · 목
刑曹啓言今年啓覆當爲擧行而取考本曹謄錄則去祭卯年以歉荒有退行之例今値災歲京外啓覆請依前例退行允之
정조 18년 · 강
判下景慕宮親享時隨駕軍兵草記
정조 18년 · 목
兵曹以來十一月初六日景慕宮冬享時隨駕及留陣軍兵磨鍊取稟敎以訓局步軍十哨馬軍三哨爲先後廂禁軍三番隨駕御營廳留陣其餘留營置之又啓言御營廳鄕軍今已停番而伏承留陣之命本廳騎士及標下軍外時無哨軍何以爲之敎以留陣置之
정조 18년 · 강
推濟州前牧使沈樂洙命濟州災實里分等依狀請施行新還中尤甚里十分九之次里三分二稍實里折半停退除番軍官身役折半停退奴婢貢米男丁大同米折半蕩減軍兵操鍊停止推奴徵債防塞營邑需米略略收捧仍許老弱無依之類分授各邑留接公廨或土窟尤甚丏乞之有家戶不入抄飢者亦自今十月初計口還分先爲救活饒民餘穀分授統長補給事竝爲許施又諭新牧使李禹鉉船運及已區劃外有不足者往復道臣加請穀物
정조 18년 · 목
該牧使沈樂洙狀啓以爲八月二十七日大風後又以秋霖長霪風氣連惡一島如掃別無彼此之可以區別就其中一二取實者較量通一島分爲三等則本州七十八里內稍實爲二十里之次爲二十六里尤甚爲三十二里大靜二十里旌義三十八里竝爲尤甚當捧新還中尤甚里十分九之次里三分二稍實里折半停退當捧新還折米一萬二于七百六十六石零內當爲停退者一萬四百六十八石零實捧二千二百九十八石零除番軍官身役折半停退奴婢貢米男丁大同米折半蕩減軍兵操鍊停止推奴徵債防塞水田早稲頗有成實營邑需米略略收捧卽今民情時日爲急抄其老弱無依之類留接於各其公廨及或土窟以春間白給餘穀一百五十石及從他區劃百餘石分授各邑使之饋粥尤甚丏乞中有家戶不入於抄飢者以春間還分餘穀二百餘石及麥還餘穀二千餘石自今十月初計口還分先爲救活而愚民之凶歲捐瘠皆由每巡受還當食輒飽未及巡前曠日絕粒之致各里抄稍饒之民定爲統長都受統內所受之穀俾無飢飽不適以致死亡之患統內生死付之統長各里饒民或有舊穀及貿米者計口繼糧外錄出餘穀分授各其統長爲補給之資而通三邑當爲付還者壯爲三萬七千九百十八口弱爲二萬四千七百八十囗自十月限明年麥登先從丏乞之戶次次加付月三排巡則容入米當爲二萬二千二百餘石而本土穀留在者二千餘石新還當捧二千餘石當歸於種子公料狀請移轉穀限二萬石次次入來一島之民日日顒望而還上停退等事所當待狀請回下擧行海路漠無期限一邊擧行一邊狀聞事涉擅使惶恐待罪敎以勿待罪事令政院回諭觀於狀辭益知滌場後民情之一倍顑頷嚴飭新牧使船運穀物及已區劃外更有不足者往復道臣加請事行會○備局啓言先擧行後狀聞自是本州之例所請一傡依狀請施行而不爲邑分等只爲里分等蓋由於俱爲尤甚之致而始稱分爲三等有若邑分等而末乃只擧里分等者殊欠別白該牧使推考飢民之留接於公廨土窟者一處多聚則易生薫染之氣此是賑政之所戒使之切勿任置善爲分處饒民餘貯之分授統長雖似勸分本島事勢不可與陸地比論亦令從使接濟無論饒乏期於全保事嚴飭分付穀物之加請與否旣奉別下判付各別詳審俾無過不及之慮請一體分付允之
정조 18년 · 강
慰諭使徐榮輔以耽羅船粟順風裝發馳啓命依別諭還路遍察遍諭至湖沿逶迤內外浦一體慰諭特差榮輔軍官訓鍊副正具絳宣傳官就湖南諸島湖西沿邑榮輔未遍察處分送慰諭
정조 18년 · 목
榮輔狀啓今十月十三日海神祭設行後至十五日酉時得正北風風勢便順海波靜息臣躬詣船所長興靈巖康津海南等四邑移轉各穀五千石所載船十二隻一一點檢同日戍時濟州新牧使李禹鉉領率發船因風擧帆有項刻千里之勢王靈攸曁穩泊可必臣姑待天明且觀風勢自所安島還發復路計料敎曰觀此狀辭可謂祥飆送颿移泊越岸可以推知爲水陸之民萬萬欣幸計其程道爾之祗受別論及綸音當在復路之後依別諭還途遍審遍諭乎勿以復命濡滯爲念益殚靡監之義期令實惠下究諸島難以遍察處必有之爾之帶去軍官訓鍊副正具絳特差宣傳官爾其知悉使渠遍諭諸島而爾於上來之時沿路詳察民情一一慰諭至湖沿逶迤內外浦一體慰諭以來若於足未遍踏處分送宣傳官慰諭依湖南例爲之事回諭
정조 18년 · 강
召見有司堂上沈頤之于重熙堂命北漢僧倉餉還最難捧處代捧依各邑所在餉穀例施行鍊戎臺洞民役人所受還上亦許以錢代納
정조 18년 · 목
頤之以兼察總戎使啓言僧倉餉還當捧四千六百餘石此是渠輩私自分給者宜不敢擧論於捧留代捧之中而其受食之民同是畿邑之餉民原穀亦出城餉之故雖蠢之類只知捧留代捧之有命擧有希覬之心無意備納民習雖可駭蓋其形勢實無本色準納之道其在一視之政毋論代捧捧留合有分數均惠之澤且北漢鍊戎臺洞民役人皆以糶糴時滲漏之利爲渠輩生涯今番移轉捧留之後實無他資活之策其所食還上若以本米責納則其勢便同刮龜反致渠輩難支之患洞民役人所受餉還五百餘石竝許代錢以紓其力似合事宜請令廟堂稟旨分付從之敎以與昨令稟處者同爲草記○備局啓言僧倉還餉乃是私自與受者則與各邑移轉之餉穀事體判異捧留代捧之請殊甚未安而今旣筵奏則其在仰體之道有難一竝牢塞最難捧處代捧依各邑所在餉穀例施行捧留一款置之北漢鍊戎臺洞民役人等所受還上代錢事亦重難而移轉餉穀捧留之後渠輩之資賴無策以米準捧恐無其路此則請依各邑餉耗代錢例許令代納又啓言依下敎問于前前總戎使鄭民始處則以爲北漢餉穀之耗縮營屬之負逋專由於取用條中以錢分給之弊革罷保還蓋欲防此弊而到今事勢無他變通則亦難膠守茅有一道戶曹貸去餉米三千石今夏以小米推來其間已作大米者爲二千二百餘石此亦餉米而姑未及會錄則與留庫條差異以此米推移支放以其代錢稍退朔數從使貿米更爲充數似可兩使至若月課米惠廳之防啓事理當然但當初預下亦在代錢之時其後果成謬例而自需米變通後此米在總廳爲歲入應下之需今年雖係再翌年條而明年條又爲防塞則總廳失當年應捧之需無以繼用似不可不推移上下如是排比則雖不取用留庫似可牽補云矣總廳今年支放無論如此如彼皆不免牽補之政而前前總使所論最爲詳書戶曹推來小米還作大米條二千餘石雖曰餉米差與留庫條有異姑先取用於支放之需以其代錢退朔貿米則兩便之道無過於此雖以月課米言之當初預下固是謬例而旣作該廳歲入應下之需則未充其代之前强爲防塞決是行不得之政再翌年條雖不可擧論明年則不可不預下請以此分付亦令總廳某條拮据以充預下之數然後必於當年受來當年條俾無每每相持之弊允之
정조 18년 · 강
命泰安瑞山敗船罪人在囚者移送原籍官刑訊得情仍寢湖西之次邑編配罪人移配事
정조 18년 · 목
備局啓言卽見忠情監司李享元狀啓以爲泰安瑞山俱是尤甚邑而昨今兩年敗船罪人之在囚者爲二十七名値此慘歉許多罪囚之輪饋實爲民邑難支之弊京外編配罪人之時在列邑者數甚夥然爲弊不些敗船罪人移送各其原籍官尤甚之次邑定配罪人自臣營參量民勢移配於道內稍實諸邑後區別狀聞事請令廟堂稟旨分付矣敗船罪人之三年囚繫十次刑訊卽所以嚴重其法則不可輕議移送而在前歉歲或有已例姑令移送原籍官使之各別刑訊期於得情編配罪人移配事尤甚邑則不待狀請已蒙移配之處分今無可論至於之次邑依狀請施行非不便順而道內稍實只是十邑今又移送之次邑之編配則稍實邑民邑之弊亦豈非可念乎且考秋曹配案之次邑編配林川郡二名外皆不過一名此必道臣未及細量之致請置之允之
정조 18년 · 강
飭平安兵使申應周在任時必以鐵箭二百步遠射者狀聞上送
정조 18년 · 목
該兵使狀啓以爲鐵箭肄業者抄置營下排日肄射尙無二百步遠射之可以登聞者敎以日省月試旬課歲考期於準式成就惟在帥臣勸奬之勤1怠卿於在任時必以二百步內外遠射者狀聞上送事回諭
정조 18년 · 강
命開城府應資老人遺漏者口傳下批
정조 18년 · 목
該留守李冕膺狀啓以爲本府境內士庶之準年者三人貧殘無依移接他鄕得聞遺漏老人抄報之聖敎還歸本土姓名年歲開錄于後幼學南極年八十四偕老人幼學宋漢瑞年七十三妻韓氏年七十二閑良白賛圭年七十六妻金氏年七十六敎以令該曹口傳下批
정조 18년 · 강
召見有司堂上沈頤之禮曹判書閔鍾顯漢城判尹具㢞備堂趙鎭寬于誠正閣
정조 18년 · 목
予謂鍾顯曰丙申以後御考儒生榜目輯爲一册今旣告成而誤字頗多卿其考證訛謬亦觀其凡例或有所見以爲提稟釐正之地協吉通義幾何編輯乎鍾顯曰幾盡就成而亦當有添入者若增刊百餘張以準十卷爲一秩則似好此後凡係擇日事池日賓年老使池景喆專掌爲之亦好故敢此仰達予曰依此爲之鍾顯曰故判書柳夢寅蒙恩伸雪之後有定其嗣孫以奉香火之敎矣諸柳會議以柳▣定其奉祀之意呈訴臣曹以此成給立旨何如予許之予謂㢞曰昨因賑恤廳草記以流乞事有飭敎者卿果聞之乎㢞曰俄入闕中伏見而卽已捧甘五部申飭擧行矣予曰使捕廳亦爲申飭也㢞曰今年穡事亦已判歉顧今急務莫如救荒一事而糜穀之害莫過於酒自今設禁亦不無少補矣予曰酒之爲物素稱禁止之難而況今頹綱敗俗雖設爲禁令安保愚民之信朝令如金石乎又況三亥酒皆已告熟今不可使已盡釀成之酒空然棄之且明年異於常年擧世歡欣鼓舞之際尤不必禁釀矣至若安酒之豐備大釀之踰度者旣有年前廟堂之飭禁此則不煩推上而豈無自下從便禁止之道乎只在有司修擧之如何耳予謂頤之曰昨見濟州前牧使狀啓則有以賑恤事付之各其面里統長使之抄飢云此似有見而未知如何頤之曰此是曾有之例矣日前見北伯金華鎭私書則亦以列邑統長抄戶之事有所議問臣亦以爲法甚便好而每事在於得人揀其統長而任之之意答之矣予謂鎭寬曰所編十二荒政年表卽爲民救荒之意也先朝五十年謄錄旣考出肅廟朝甲寅以上列朝各年謄錄之在本司者亦爲考出與當宁丙申以後各年同爲編成以爲荒政便閱之一助而一件藏于本司可也
정조 18년 · 강
重推左捕將趙圭鎭飭城內外設窨以處呵凍之類仍命廟堂時遣備郞考察
정조 18년 · 목
敎曰每年飭敎何如至於今年令廟堂前期嚴飭則昨與再昨因風寒之猝緊夜遣宣傳官摘奸坊曲左廳所管有路傍呵凍不能庇身之男女夜必捉爲將臣者若能誠心嚴飭豈有是也當該捕將爲先從重推考城內外設窨一依法典造給務從堅實時遣備郞考察事令廟堂知悉
정조 18년 · 강
命琉球漂人更留一兩日發送
정조 18년 · 목
備局啓言琉球國漂人今旣兩宿請明日發送敎以更留一兩日發送
정조 18년 · 강
命五部着意搜訪遺棄兒又飭諸道搜訪
정조 18년 · 목
賑廳啓言中部任掌李廷福路傍得三歲遺棄男兒同里良女金召史欲爲收養貧不自食願爲受料依節目給料使之乳養敎以近日寒事甚緊艱食無依之類不能資活必有遺棄者令判尹嚴飭各部着意搜訪亦以此意嚴飭諸道勿以例飭看過俾各盡心搜訪使字恤之德意有下究實效
정조 18년 · 강
召見藥院提調徐有防副提調沈煥之于誠正閣
정조 18년 · 강
命採納江蔘重數最高者李東煜等令本道拔例施賞仍命帖加人以賞加爲之
정조 18년 · 목
藥院提調徐有防啓言慈殿慈宮進御所用江界別貿蔘昨已封入而今伏承依昨年考施之命矣昨年再昨年領來效勞人一裨一校賞加最高重數採納一人優給厚價仍又帖加成給其餘隨重數分等而亦皆優給厚價矣今年亦當依下敎以此擧行而其中三錢八分三錢三分三錢三分合三本之一時採納人鄕人李東煜童子蔘三錢三分採納人鄕人金陽直童子蔘一錢五分採納人將校洪鳳麟等原給價外比他宜有從優施賞之擧請以此分付該道營邑從之敎以帖加人以賞加爲之鄕人李東煜等令本道拔例施賞以爲勸後之地
정조 18년 · 강
命嶺南封進參今番則以所封捧置道臣差員論罪審藥醫生科治幷分揀
정조 18년 · 목
內醫院以都提調意啓言嶺南今秋等封進羅蔘當捧爲二斤而獨頭之好品旣少山採之可用無多所捧僅爲六兩八錢御藥所用關係莫重前後飭敎不啻截嚴而今此見退若是夥然當該道臣趙鎭宅罷職領納差使員寧海府使黃檃令該府拿問處之審藥令攸司從重勘罪醫生輩令本道別加嚴繩以懲日後而退蔘一斤九兩三錢使之改備以納之意請分付敎以藥料雖重民弊宜念常供猶且停免況藥料乎今番則以所封者捧置論罪科治幷分揀
정조 18년 · 강
御熙政堂行冬至使方物看品
정조 18년 · 강
命當該進排郞廳事過後竝拿處
정조 18년 · 목
工曹濟用監官員方物不爲對擧也
정조 18년 · 강
以李基讓爲珍山縣監口傳也
정조 18년 · 목
吏曹以珍山縣監李英遠母病難强請改差允之敎以口傳擇差待下批當日辭朝
정조 18년 · 강
遞副校理鄭尙愚修撰沈興永以崔獻重爲副應敎李宗燮爲副校理李義甲爲修撰前望也
정조 18년 · 목
敎曰玉堂番次苟艱時帶書狀人竝許遞與未差之代前望單子入之待下批牌招察任
정조 18년 · 강
命京外徵債防塞更加嚴飭俾有實效
정조 18년 · 목
備邊司啓言外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司徵債亦爲一體防塞之意請分付法司允之敎以京外防債之請便成年例公事而有名無實爲弊自如況今年民間事勢乎還穀身布雖皆蠲停而因於新舊債負之侵督難以支堪云更加拔例嚴飭京外俾有實效
정조 18년 · 강
遞承旨洪義浩以李海愚代之前望也
정조 18년 · 목
敎曰吏判雖已辭朝如未下去入來開政大享當前齋宿前可以上來云而參議之代今日政差出待下批牌招察任○以洪克浩爲掌令李時秀爲禮曹參判徐有臣爲右尹宋鍈爲知義禁
정조 18년 · 강
遞校理尹光普李龜雲修撰高宅謙以鄭來百丁若鏞爲校理前望也仍命若鏞罪名分揀
정조 18년 · 목
敎曰在外玉堂許遞玉堂尹光普之年老者連爲入番亦爲許遞前望單子入之待下批牌招察任副校理李宗燮之違牌過矣只推更爲牌招入直敎曰新除授玉堂中有罪名人分揀出牌
정조 18년 · 강
飭校理鄭來百丁若鏞副校理李宗燮更爲牌招
정조 18년 · 목
來百等違召政院捧入罷職傳旨敎以副校理李宗燮之如此極爲駭然牌望勿施嚴飭承牌入直校理鄭來百丁若鏞前望無異中批以此提飭旣皆行公此二人豈可若此只推更爲牌招
정조 18년 · 강
分揀濟用判官趙祥逵主簿慶恒運具允德奉事權思浩工曹正郞丁志德佐郞黃俊彥等拿處
정조 18년 · 목
因祥逵等拿處傳旨敎以紀綱所在雖有處分以卜重難致特使掖隸從便替輸渠輩之不爲對擧固駭然昨日事勢則容有可恕今番則分揀此後嚴飭
정조 18년 · 강
命馬梁鎭漂到異樣船問情譯官下送前令地方官及虞候以文字問情使之依願還送
정조 18년 · 목
忠淸監司李亨元狀啓以爲馬梁僉使李烱牒呈內今月一十三日不知何許船一隻爲風濤所馳漂到于本鎭前洋僉使馳往看審領來鎭下以書問之則居在大淸登州府黃縣云形止爲先牒報矣該鎭僉使旣到其處則雖未及詳細問情而邊情事體極其嚴急目下所見固當詳報而諸般事狀一不論列旣甚矇矓不待問情徑先下陸形止牒報又致稽滞該僉使嚴棍懲勵計料一邊關飭於水使處水虞候白師斌急急發送詳細偵探待其所報續當陳聞而問情爲急漢學譯官一員令廟堂稟旨分付卽速下送敎以問情譯官斯速下送而雖於譯官下送之前令地方官及虞候以文字問情後船隻完固風勢便順使之依願卽爲還送後狀聞事令廟堂分付道帥臣
정조 18년 · 강
命抄啓文臣講册論語自明年應講其前以近思錄應講仍命抄啓文臣具得魯問啓
정조 18년 · 목
因抄啓文臣應講單子敎曰今番則特從寬典歲除不遠論語初卷自來年正月朔應講其前則近思錄及朱書百選兩册中從自願臨講歲前各朔分排篇數書入此意知委諸文臣處○因講册懸錄單子敎曰朱書百選是刊本乎謄本乎在於何處而聞於何人乎必是具得魯口軟所致得魯謄去之本必是徐俊輔從其仲父謄去於內閣者而謄去本姑多未及陶洗之處則來問內閣覓去正本可也豈敢不見其書徑懸册名萬萬駭然一幷以近思錄應講卽刻知委具得魯處其委折問啓○內閣啓言問于抄啓文臣具得魯處則以爲臣於再昨日與諸抄啓文臣會于洪樂浚家則徐俊輔以爲近讀朱書乎臣答曰不得專一矣俊輔曰吾亦於六七月間讀百選二十遍而更未得繼讀云云座中一僚汎問曰百選誰所選乎臣與俊輔別無應答此外無他酬酢又於昨夕李勉昇見閣吏告目來問於臣曰百選是何册耶臣答曰吾亦不知徐俊輔曾讀之云問之好矣勉昇曰君所讀朱書第一卷中付籖者是何選也臣答曰吾亦以臆見就其中好處付籖而更欲問於內閣矣云云臣雖無狀欲傳播於諸僚昨日入直堂后傳播於何人乎且閣吏告目中以下敎有朱書百選及近思錄自願之知委故諸僚似或因此而從願懸註而然矣此外更無可達云矣敎以會于洪樂浚家必是餞會渠輩相善之厚誼極爲嘉尙此後益加勉勵而伊會座中之一僚姓名伊誰抄目主人何以不知答之諸僚中勉昇獨知渠付籖課讀何故而自上御定者曰以臆見付籖又何其猥越之甚乎許多文臣皆以百選自願則傳言之罪非渠伊誰無敢如前隱諱從實直告俾無更査之弊事分付
정조 18년 · 강
命減膳三日仍使三司諸臣各陳修省之策以明日行常參
정조 18년 · 목
敎曰微微隱隱有此警告修省之道敢不責躬目今日減膳三日使三司言責之臣各陳修省之策又敎曰修省之策無過於側身側身之要亦無過於母怠常參明日爲之躬先勤政俾爲臣工對揚之資
정조 18년 · 강
重推校理丁若鏞鄭來百仍飭催促入直
정조 18년 · 목
敎曰同一情勢只餘二人有此前望點下之擧而無異中批之意亦有飭敎則再違召命萬萬過矣校理丁若鏞鄭來百從重推考亦以其前牌催促各別嚴飭使之入直
정조 18년 · 강
遞校理李宗燮副校理鄭來百丁若鏞以任希存尹益烈南履翼代之前望也
정조 18년 · 목
敎曰未肅拜玉堂與再牌不進玉堂許遞前望單子入之待下批牌招察任燈以希存等批下
정조 18년 · 강
掌令申大龜疏陳歸護母病賜例批
정조 18년 · 강
承旨沈煥之尹致性李相璜洪大協李儒慶李海愚等應旨聯啓賜批
정조 18년 · 목
啓略曰伏念聖人之極功致中和而天地位萬物育也今我殿下德修道凝立天下之大本明天下之大經凡可以參天地而贊位育者曾未見毫髮之有憾也則夫天之所以徯我殿下者亦宜景星慶雲和風甘雨日至而月致年豐而人和也夫何近年以來饑饉或荐癘疫不息至于今歲春晹夏雨各得其序諸路農形擧皆有大有之兆矣一旱跨月而平野無靑一風連日而大稼無實是固不常有之災也厦氊宵旰錦玉靡寧恩綸屢降惠澤旁流海隅蒼生庶可見曰屋之煖如挾纊空廚之不歎濕薪則抑此可以致祥而不可以召災也噫今日微微隱隱之聲玆曷故焉臣等雖不敢以漢儒傳會之說仰塵黈纊而天人相與之際亦豈無感應之如神者耶臣等死罪竊以目下禁令一事卽上斁天經下絕民彝召災致沴之一大夫政也夫禁者所以禁人非辟而今以禁願忠之心禁者所以禁人之暴亂而今以禁來諫之路臣等誠不勝太息流涕繼之以痛哭也鳴呼撑天亘地消滅他不得者卽此箇義理也大小廷臣之腐心痛骨如不欲生者豈有他哉亶以義理之明晦實係國家之安危而一脈倫綱之賴以不墜者惟此臺啓在耳迺殿下設爲象魏之禁以作鉗制之資以殿下之明聖豈不知輿情之不可一日遏也懲討之不可一日緩也而奈之何(刀削)無於前之過擧群情擧皆震剝不忍聞之嚴敎衆口徒事囁嚅經法由是而斁塞凶醜因此而跳踉一轉再轉變怪層生而(刀削)輒設禁令二字使不敢措手臺閣殿下之所優容也而略效其忠墳之忱則過加摧折卿宰殿下之所禮遇者而督出於宿衛之任則有若迫束以致聽聞駭惑景色愁沮此豈聖世之所宜有而亦非平日所仰望於殿下者也鳴呼此禁不反則國不爲國人不爲人而宗社有綴旒之危冠紳有夷狄之羞矣夫天下之事可以召災而致沴者孰有大於是者乎伏願殿下亟收禁令以答天譴以光聖德使人彝明而世道靖然後此外萬事始可以次第論之矣批以不允
정조 18년 · 강
校理任希存副校理南履翼尹益烈聯箚賜批
정조 18년 · 목
箚略曰噫我殿下以明睿之姿兼博洽之學絲綸動合典謨政理可挽熙暭求治之意靡懈於厦氊恤窮之澤遍及於蔀屋是宜天心底豫休祥荐臻而夫何近歲以來災沴連仍至於今日而極矣夏而有流金爍石之旱秋而有撼山簸海之風又於收藏之月不令不寧之災何爲而作也噫懲討一事何等嚴重而三司之合辭歲積而年久尙未蒙允(刀削)此莫非我殿下(刀削)當斷不斷反捐威靈使亂賊無懲畏之心凶黨有覬覦之慮此足以致災召沴之端矣伏願殿下亟從三司之請以答上天之警告焉以言乎民事則今年穡事雖云道道不同邑邑各異始旱終風八路通然則謂之一般歉荒亦可也缾罌俱乏嗟無卒歲之資流丐相望率多顚壑之患猗我聖上宵旴憂勤錦玉靡安蠲減之惠停退之命旣盡而又盡或遣近侍而慰諭或勅道臣而撫恤凡在瞻聆孰不欽頌而今秋之穡事旣失則明春之賑濟宜講凡事當䂊而荒政最先者先儒所言誠爲切實其必多方區劃隨事節蓄卽是今日之急務伏願殿下先自宮闈益懋崇儉之方預損不急之費仍復明降勅諭內而廟堂外而方伯守宰莫不使之聚會精神先事預講使流者復集居者復安則邦本永固天心可豫惟殿下留神焉以言乎噤默之弊則朝無激仰之風世多委靡之習一言之發恐犯忌諱一事之論慮觸機栝平居談論不敢及於時政父兄告戒亦必在於愼言在家而不敢言者誰能揚言於朝廷之上乎在私而不敢論者孰敢顯誦於君父之前乎古之言者雖得罪於君上而朝論許之公議多之今之言者聖明不之罪而親知棄之朝廷擯之名節之壞喪也如此風氣之卑弱也如此除非大殿淬勵別般激揚則讜直之言終不可得聞此殿下求諫之道或有未盡而然歟伏願殿下益恢含弘之量雖有逆耳之言犯顏之諫優容嘉奬從之如流則朝廷之上可致寅協政令之間庶無垂謬亦願殿下悉心求諫以弭天譴焉以言乎用人則疏滞之政未遍遐土以言乎紀綱則閭巷之賤敢犯名分凡此數事何莫非召災之端苟欲隨事而矯之觸處而捄之則事雖勤而功難期矣要在我聖上益加本源之工克盡導率之方則惑應之效不外於躬行心得之餘丕變之化自歸於表端影正之地紀綱可以自振言路可以自闢世道民俗亦可以不期正而自正矣惟我殿下聖旣天縱學又日新此等說話何待臣等之更陳而行之惟艱先儒有訓愼終于始聖傳攸揭伏願燕閒濩蠖之際勿以工夫之已治而或倦厦氊訏謨之地勿以成效之難見而或怠以爲弭災消沴之符焉批以諸條陳勉皆切實當體念焉矣
정조 18년 · 강
領議政洪樂性左議政金履素右議政李秉模陳箚引咎竝賜批
정조 18년 · 목
樂性箚略曰我殿下自遇六七月之旱宵旰之憂勤未遑寢食蠲恤之惠澤普洽區域民情莫不感聳天心亦應悅豫而當此收藏之節又有隱隱之聲何哉災不虛生必有所召而以臣愚昧誠不能知其致災之端則固不敢傅會爲說芧伏念今當歉荒之歲聖明憂勞於上民生顚連於下而如臣考病冒叨首相之任廟務則漫不知爲何事荒政則茫然置之忘域若是而上而無郵罰之加下而無糾繩之論一任其養病而視若尋常是豈淸朝置相之道而亦豈不爲仁愛告警之端哉伏乞聖明亟賜斥退臣身改卜賢德批以卿何若是過引一則曰予惟否德二則曰予惟否德若非予一人之否德七月之旱八月之風之不足又有今日之隱隱微微乎側身反省不遑暇豫此時輔相豈或但事自引望須安心視事仍命遣史官傳諭○履素秉模聯箚略曰臣等卽伏見責躬減膳之敎仍有求助三司之命乍聞隱隱之響已奉諄諄之旨對越修省之聖念實不勝欽頌之至未知耳目論思之地以何昌言仰答明命而天下萬事莫不由用人之得失而隨而得失此言雖似陳腐從古爲治之道實無以易此矣然則進賢退不肖豈不爲目下修省之芧一先務乎臣等之無足備數大夫國人無不知之備例乞免反有大官自居之嫌而其職則相耳亦何敢晏然而已乎諸路告歉民憂溢目而曾無一策之禆補從貽九重之憂勤坐煩廩祿日事伈泄卽此一事尤爲不可不去之端伏乞聖明亟賜斥退焉天固有不測之風雲難以一一傳會於人事而秋冬之候大抵多垂殿下倘於警惕之中靜究厥由則其必有所以然而區區之望惟在於毋忘八月廿七八之風也敢以是箴焉批以八月廿七八之風爲今年歉荒之關捩則其可忘諸卿等箚語中區區之望惟在毋忘伊日之風云必有別般傅會之微意漢儒之所恥卿等不以爲恥其可乎竊爲之慨然也名曰求助思聞昌言而院啓纔答相箚又然卽皆不欲聞之說是豈應之以實之道乎卿等自引之請過矣常參有命卿等勿辭待朝造朝仍命遣史官傳諭
정조 18년 · 강
持平鄭魯榮上疏賜批
정조 18년 · 목
疏略曰入夏以來災異疊見亢旱痒稼大風偃禾今此微隱之聲又何爲而發於收藏之月也目今悠悠萬事莫大於嚴懲討之政宗社安危之所係倫常植滅之所關而上下玩愒視若陳腐此固廷臣不職之罪而若其召災致沴之由豈有大於此者哉禁令自在臣不敢剌口論擧而雖以事關君德上言之一遇事端轉成層激辭敎有時而未免過中賞罰有時而不得其中殿下以一已之私恩欲廢萬世之公法故其於處事應物之際常屈而不得常伸未免爲牽掣逕庭之歸也是豈平日所望於殿下者哉伏願殿下淵然深思特捧三司未徹之啓仍賜允兪使宗社安而輿憤洩焉噫今歲荒政朝家所以字恤而矜惻之者靡不用極察眉之德浹髓之澤溢乎絲綸之間無以加矣在今之道只有道臣守宰奉承朝令宣布德意務使實惠下究民生奠安而第念許多守土之官未必盡能竭誠奉行一如聖敎必使黜陟明而賞罰信然後可以責成而奏效亦望另飭諸道俾有實效焉仍伏念臣於見職何嘗一毫近似而重以所患脚疾浹月彌若虛縻度日縮伏俟勘伏乞聖明亟賜鐫削批以首陳不允次陳當留意爾其勿辭調理察職
정조 18년 · 강
命湖南災總四萬三千五百五十八結一負一束依狀請許劃
정조 18년 · 목
備邊司啓言卽見全羅監司李書九狀啓則以爲道內今年諸般災總爲四萬三千五百五十八結一負一束事目頒下四千五百結外不足災三萬九千五十八結一負一束加劃事請令廟堂稟旨分付矣本道沿邑之歉最於三南而總論一道災名似不至如遍柀水災之年故綽略假令意或爲三萬數千結內外今此所請大違始料參酌歉歲已往之例竝與事目災合三萬八千五百結劃給以爲一一均俵期無把束白徵之地而其中永災名色數雖無多後弊無窮此則分付度支嚴飭觀耕使卽還實何如允之敎以此道伯必不爲浮誇之請特竝依狀請許施
정조 18년 · 강
中批鄭來百丁若鏞爲副修撰尋命外補若鏞露梁別將來百漢江別將
정조 18년 · 목
敎曰中批之後又爲遲滯肅命極爲駭然副修撰丁若鏞露梁別將除授鄭來百漢江別將除授皆令當日辭朝
정조 18년 · 강
遞大司憲林蓍喆罷大司諫徐邁修職以李得臣沈晉賢代之前望也
정조 18년 · 목
敎曰都憲之乍遞施仍欲爲一番處義容或然矣無他情勢之諫長當此求助之時無端違牌事體所在甚爲寒心大司諫徐邁修罷職都憲則當令一伸大司憲林蓍喆許遞明日常參有命前望單子入之待下批牌招察任
정조 18년 · 강
修撰高宅謙從縣道上疏賜批仍命廟堂將此疏批申飭該道伯兩南畿甸一體關飭
정조 18년 · 목
疏略曰臣於前月初來伏鄕廬逐日見聞奠非遑汲之狀臣不勝憂國憂民之情不自意玉署新命遽降於草野之中別諭申諄諮之以民情至有上來前陳疏之敎如臣賤品何以得此噫水旱風霜時運之所回薄而今秋之災振古所無一旱一風先枯後損四十日焦黃之餘幸得甘霈而一宵間狂颺之撼慘柀漂蕩之患屋瓦皆飛偃禾奚論耐旱之苗白面枯莖晚發之穗空穀徒立至於田穀荒年之所恃以延命者而俄忽之項風蕩之雨囓之大豆全災黍粟腐根南草龜毛木麥虛花官倉公納無地可辦方秋阻飢春何以耕惟我殿下明見千里之外億萬生靈之無衣無食者憫而哀之憐而恤之民情之所願所欲預先洞察至於進上物種及還穀米布蠲之減之停之退之者竭盡無餘蘊臣不敢更爲煩陳而顧今望哺之民情其所切願者有三焉一則曰俵災之優劃也二則曰賙賑之均蒙實惠也二則曰明春稅太及大同木布之以錢代納也以言乎俵災則殘民困急無加於白地徵稅而俵災不均難免白徵之冤此實荒政之第一關頭而朝家之劃災不敫則監司守令亦且無如之何以故全災減而爲分數之災分數之災次次降等終歸於白徵臣謂各道俵災依所請準許或施別般加給優數劃下則庶可以均霑普施之澤矣至於田農雖云給災之無例而如今毒凶之慘苟無闊狹之道則都是白徵之冤寧不恤哉臣意則正田以綿田災優給分等之災火田則或給分數之災以活濱死之命可也以言乎賑政則抄飢不精則或有當入而不入者或有不當入而冒入者此宜十分精審可免虛實之相混而若其發倉賑給之際財穀不贍則饒戶願納自有曾行之已例而激勸之方無如爵賞之典然而勒令勸分又不無貧富俱困之慮更申別飭只令從民願納粟俾無勒徵呼冤之弊可也至於稅太大同米木之代納雖在春後之事合有預講之方矣夫太是甘醬之資最爲荒民緊切之需而零星風餘之收殆盡於倉供則窮春稅太便是無麪之不托當秋身布亦且停退則春供木布何地辦得臣謂稅太大同納木布竝從民願量宜折定以錢代捧而至於頒祿隨祿厚薄以本錢分數頒給則於公於私似爲便好而俱是惟正之供也臣不敢質言而亶在於廟堂之裁處也以還穀代捧之法例言之一石來以二石七斗五升租代納則當此大無之年非徒無益而又害之臣謂軍餉米外尤甚邑折半以單代租換納之次稍實邑分等以單代租換納則農民庶可以少紓前頭之憂而賴得以安意耕播矣臣病情越添於挾感中寒之餘而不敢言私强疾登途以爲寸寸前進之計而承膺無路伏乞聖慈亟命選部鐫改臣所帶職名批以爾疏所論三件皆可謂緊務要道矣俵災優劃事豈待爾言湖南道狀今日始入啓以其俵總之丙申以後初有見格於回啓猶且依請曲施自此南民之白徵與不白徵分數與全給惟在道伯之精細對揚一有泛忽不惟辜負特畀彼以何顏對五十州百姓乎令廟堂將此疏批申飭道伯爾雖單提湖南其在一視之道當以一例責備於兩南畿甸一體措辭關飭條陳實惠事可勝言哉方秋略施蠲減之典來春若忽提挈之策則豈諉道伯守令之不勤是朝廷之怠忽以此一念耿耿殆忘寢食稅太及大同木布代錢事亦豈不念到於此而傳敎中姑徐綸音之不言蓋有待於慰諭使之反面且與還布之秋稅自有遲速之殊也爾在論思之列凡有關於救民瘼慰民情紓民力處苟有所知無憚煩絮隨卽登聞毋負特點之意爾其勿辭調理上來
정조 18년 · 강
忠淸監司李亨元以馬梁鎭前洋漂人問情馳聞
정조 18년 · 목
狀啓以爲馬梁鎭前洋異樣船一隻漂到緣由昨已馳啓而卽刻到付馬梁僉使李烱牒呈內異國人旣已漂出則不可仍置於其船下陸分留於本鎭公廨而朝夕饋粥船隻則定將吏守直漂人處以書字次第問情以伱們船隻旣是三帆竹伱們所着又是中國制樣則本以何處之人漂到此地耶漂人曰吾們以中國登州黃縣之人乘船出海遇風波漂到于此地矣又問曰伱們以商賈駕海耶以漁採駕海耶漂人曰吾們一以爲捉魚一以爲貿易而出海矣又問曰然則何月日乘船出海到何處逢風而來此耶漂人曰今月二十日自黃縣發船逢大西風到此地又問曰伱們名數男爲四十四人女爲四人兒爲三人合爲五十一人俱是黃縣人耶漂人曰七人船人其餘則皆空客也又問曰空客卽何名色也漂人曰空客本非船人不過一時騎船或爲其買賣貿易或爲其庄農養身故騎船耳又問曰船人與空客俱是黃縣人耶漂人曰以各處之人同騎一船耳又問果是各處之人船主姓名居住及其餘人居住一一直告也漂人曰船主卽蔣利信係黃縣而不騎船今此船中五十一人姓名誰其錄給耳又問曰伱們船中糧米所載幾許漂人曰糧米無所餘云可問之情爲先如此其船隻長廣把數及船什多寡所持物件待日明鱗次牒報云一時到付庇仁縣監鄭雲達牒呈內縣監今二十四日申時得接馬梁僉使移文卽地馳往自官門西距三十里馬梁鎭則夜已深矣漂人等自該鎭已爲移置於公廨先問漂人中能書者則粗知文字者爲二人故以書字次第問情後又問曰伱們還乘其船待風離發則不久當歸故土伱們之心必多幸漂人曰竝不乘船陸路回本國云船隻又爲摘奸則三帆竹鐵釘所造之船待日明詳審馳報計料女人姓名問之則只書其姓不書其名不得已以某姓列錄男女所着衣樣大同少異而女人則以其髮環其額而插笄於後男人則削髮而着毛弁其文理未暢不能詳答問情凡節自多未盡云其餘問情辭緣與馬梁僉使李烱所報一般矣人物數爻姓名誰某漂風事狀雖已知之票文有無什物幾許所着厚薄船體完破與否俱不擧論其所問情全欠詳備漂人回還之由木道由旱路旣非徑先問情率易論列者而若是草草說去者尤甚駭然馬梁僉使李烱姑俟竣事行將拿棍之意已爲附陳於昨日狀本中而庇仁縣監鄭雲達更觀前頭勤慢謹當論列船人姓名依所報開坐于後漂到船人姓名船人陳乃佳胡煥琳王永光邱福臣姜中治鄒一亮悵述相以上州係登黃縣空客李美隨連杯張宗遙淡福閔文求姜先吳永山宋參宋去益陳維經董世永董所初國筆李仁學王日志肖奇福肖玉姜日官肖永志袁文竝趙永祿徐杯淸姜卓魁刀太喬明玉孫孝思刀擧李永賓宋福祿宋文章楊弘得林封高玉山孫成九于文禮林士英判俊元以上係奉天府女人徐姓孫成九妻于姓于文禮妻孫姓林士英妻隨姓劉俊元妻男兒二女兒一劉俊元子女
정조 18년 · 강
遞副總管李時秀白師謹以具㢞尹弘烈代之前望也
정조 18년 · 목
敎曰臺閣去就何等緊重況傳旨已下日時詳載於公事册則持平洪秉臣以傳旨未下入稟者萬萬駭然該房承旨遞差伊日傳旨啓下時在院該房承旨亦爲遞差前望單子入之待開門牌招察任>
정조 18년 · 강
以韓晚裕爲承旨前望也
정조 18년 · 강
御熙政堂行常參召見冬至三使臣
정조 18년 · 목
判府事金憙曰今年歉荒雖曰無前我聖上憂民一念宵旴彌勒前後蠲恤之惠澤靡不容極德意所被無一民不得其所臣方欽誦之不暇而昨又伏見傳敎下者殿下因微微隱隱之聲惕然警動至有減膳之擧繼下求言之敎修省之念詢訪之意藹然於辭旨之間如臣庸愚何敢加勉於聖德而芧朱子延和之箚有曰冬雷嗣歲之憂其所以遇災勉君者專在於反躬自省廣求直言先正每以此爲切至之論而申申於筵席之間伏願聖上體念乎朱子之言以答上天之警告焉予曰卿言誠好矣朱子延和一箚果是先正之所嘗惓惓者而近來未見留心於朱書者卿則平日咀嚼乎此故夜而披讀朝而陳勉予甚嘉歎豈不體念乎予曰昨日大臣聯箚似是右相之文然否左議政金履素曰果是右相所構也予曰箚語中以無忘人月之風爲言卿等何其傅會也向時臺啓之揭壁豈足爲上于風雷之象乎予則以爲朝象日卑臺體日壞伊日臺廳擧措足爲召災之端予之此言亦涉傅會而若卿等之以八月之風爲應伊日之處分則誠過矣大抵勿論如此如彼第當惕念而若專指某事爲召災之端則亦豈應天以實之義乎履素曰此非臣等之言卽擧國之言也人君與天同德一政一令之得失而災祥輒應矣右議政李秉模曰八月之風臣則丁寧以爲由於伊日之處分也靜究厥由關係不輕仁天之警告豈曰適會自春徂秋風雨調順庶幾有豐登之望而一風爲災忽判大歉臣則明知其風之所自矣臣等之箚實非傅會爲說憙曰昨日之箚臣亦略聞其槪恐非傅會之言雨晹燠寒風各以類應政急則風急其理不差惟我殿下遇災修省昨下求言之敎今又行常參之禮在廷諸臣苟有極言竭論者惟殿下一一翕受臣誠千萬仰祝矣秉模曰近來銓格淆雜法典所載受敎定式之事無難違越如邊地守令之未準瓜用履歷卽其一也此雖小事亦係關和不可不嚴飭矣予曰大抵此等事一政吏足矣故相之言如此予至今需用者多矣且寇準之言曰宰相當進賢退不肖至若持簿循階一吏足矣今此邊地履歷等事政官政吏之事人君之用人何必拘束於履歷乎但近來政格全不成說雖以別雲劍一事言之古例則王子大君輔國宰臣及吏參外不得擬望雖以武將嘉善不得爲之者載在兵曹謄錄今則別雲劍望年考級高之人不爲擬之而如徐有臣趙鎭寬之資歷亦皆擬入寧有如許政格予非謂其人之不合履歷已滿則自當爲之而今則姑不可遽擬矣先朝每除雲劍於殿座之時蓋重其任而難其人也丙申以後每每備員而領相爲兵判時亦以雲劍望筒事至被推考今則擇擬之法漸不如前屢有飭敎而終不致察兵判事甚慨然矣左參贊洪秀輔曰天主仁愛降之以水旱風災予曰天主云云語涉如何人之於天固當極其尊敬卿之言天主者似出於敬天之極而芧自古敬天者未有以主字稱之今此天主云云無乃如何耶秉模曰此重臣似懲向時急雨之言而有此云云矣予曰芧畢其說焉秀輔曰古人云多災之國其國必興蓋天之所以降之咎徵丁寧警告者欲使人主惕念修省玉成其德故轉移之機亶在於此治平之休亦基於是耳日昨靑臺之報不過微微隱隱而殿下大加警動至於降旨求言今日常參亦出董勅之盛意殿下一心對越常如遇災之時則災變爲祥捷於影響臣則以今番之災不爲憂而反爲喜者此也雖然人主一喜怒一政令上通於天殿下之於日用云爲之間幾乎從心不踰此固群下所欽仰而芧於近日處分之間每因有激而自致過中竊恐一念所發未能勸理順應或損和平之氣則仁愛之天安得無警告之理乎繼自今以痛去一激字益加聖工則由是而天心可豫瑞應可致轉災爲祥之機不外於是伏願深留聖意焉予曰好矣當留意秀輔曰三南沿海誠爲無前之歉歲而朝家所以懷保蠲恤殆無遺責若使道臣守令仰體德意實心奉行則庶有濟活之望而芧飢饉之後必有癘疫且今年冬節姑未極寒日候不適若値窮沍飢民之受病亦甚可慮臣意則使各道申飭列邑趁此未凍之前各令洞里結幕作堗先使流丐之類有所依庇而前頭村閭之間如有病者則亦使區別移置俾無蔓染之患亦爲救民之要道矣予曰令廟堂提飭漢城判尹具㢞曰亂廛法意甚嚴而一自亂廛勿禁之後實爲巿廛之巨弊廛民之抑鬱久矣大抵亂廛則勿禁而巿人之應役如前無減在渠輩實爲稱冤之端臣意則亂廛旣已勿禁則使之平均應役似好矣予曰亂廛之勿禁乃是領府之事而初非有朝令則到今出擧條申飭事涉知何矣戶曹判書沈頤之曰亂廛之勿禁不無巿民之稱冤亦非有益於都民而其中魚物最爲都民日用之要此則勿禁其亂賣不無利益於都民矣予曰出與諸宰相議草記也予曰臺疏入之不爲啓辭而忽上聯疏極爲駭然矣予敎履素曰玉堂高宅謙疏頗有可尙而至於太代捧之說過矣頒祿云云亦迂矣履素曰誠有可取之語而至若頒祿云云果未免迂闊矣予曰近來觀象監官員全不致察於星象測候甚可駭矣申飭可也大司憲李得臣曰我聖上前後蠲恤之惠澤已盡浹洽諸道之民庶無失所之患而至於都城游手游食之民實無濟活之策臣意則使此輩付之明春華城城役俾得糊口之方似爲救荒之一端矣予曰華城城役之當初設施蓋爲所重今日之欲爲停役亦爲所重實非出於弭災之策也夫募軍之以二錢五分買穀糊口豐年猶難況歉歲乎卿等每以荒歲興作爲救飢之策而所謂荒歲之興作指一方之救荒而言若夫一國之飢豈可以一城之役而救之乎南康之故事浙西之治績槪可知矣若儲畜於豐年興作於歉歲則容有利益者而若無積儲之可資豈可興作於荒歲乎禮曰祀用下牲傳曰道途不除此皆古人荒歲爲民之意則況興作之事乎今此憲長所陳游手之民驅之城役云者有若漢之城朝舂非徒無益適足爲擾民之端是豈可行之事乎履素曰此行不得之事也予敎得臣曰臺啓體重固不可中止須畢其說得臣曰臣當筵退後更爲商量畢陳矣予曰豈有如許臺體乎秉模曰都憲推考予謂三使臣曰卿等萬里銜命予甚悵然須好爲往還也洪良浩等曰臣等今當遠離文陛下情實不勝耿結予曰別使之貸去關西公用條十年內將至十萬兩此誠可悶卿等須深思區劃之道大抵帽子之出來若滿千隻則帽稅必無不足之弊而近來邊禁解弛故帽子之出來者不無滲漏之弊帽稅之縮良以此也良浩曰琉球漂人若見阻於皇城則此甚難處矣予曰以皇帝字萬民之意豈有防塞不納之理閫以外將軍制之卿等勿復以此事煩聞于朝而從便處之期於入送也予曰我國文獻之邦書册豈可禁之而近來出來之書册卽稗官小品今人耽好小品之體有此求覓烏可不嚴禁乎雖聖經賢傳已出來者足可觀之今番使行則自經書以下切勿出來之意嚴禁可也予敎良浩曰卿則父子同去事甚貴矣良浩曰明年慶禮不得趁參下情不勝悵缺矣予曰來春上來自可進參矣
정조 18년 · 목
以大臣就座而方席不設承旨請推也
정조 18년 · 강
左議政金履素以雷異陳勉賜批
정조 18년 · 목
履素啓言臣昨奉批旨至有傅會之責敎丐免之請亦未蒙允臣方愧懼之不暇而別有所懷敢此仰達惟我殿下明聖之治法政謨逈出百王而芧恐㴠養省察之工有時未盡故吁咈之風已斷於氊厦摧沮之象轉痼於臺閣刑政或多失宜爵賞未免乖當馴致隄防壞了義理晦盡從古仁天之警告於明聖之主者俱未必適緣一政一事得夫而已則臣不敢傅會强覓以副聖旨而今玆之警亦安知不出於刑政之失爵賞之濫隄防之壞義理之晦哉固知萬萬惶悚而自今殿下翻然悔悟凡係㴠養省察之功無論已往與方來可改者亟速改之可勉者益加勉之區區之望矣敎以好矣當體念矣
정조 18년 · 강
飭諸道營邑一以恤民爲心不急之用當減之費撙節省約
정조 18년 · 목
左議政金履素啓言歉歲濟民之方無過於節用二字蓋用度不節則害歸於民用度節則利滋於下此所以蠲減省約每爲荒政之要道古人之遇荒年亦皆惓惓於此至或有請減御供者而不以爲非也近日蠲減之惠節省之敎固已欽仰萬萬有司之臣亦豈不仰體聖意而不但京師如外方營邑亦多不急之用當減之費苟使方伯守令一以恤民爲心而事事而撙節人人而精約則其利益之波及於民者自當有可見之實效矣請另飭諸道俾各惕念擧行好矣從之
정조 18년 · 강
命洪州等四邑漕稅船護送守令論罪一款今姑安徐開春從更加考察期有勸懲之實效
정조 18년 · 목
左議政金履素啓言洪州等四邑發遣本司郞廳更爲考察勤慢卽見摘奸郞廳李檍手本則以爲洪州保寧藍浦庇仁等漕稅船護送勤慢一一採探則監營或遣裨摘奸或嚴關申飭礖草等艱險處擧皆懸旗立標使逶迤遠來之船得以爲眺望之便利元定監色外各送該邑座首護送而大抵今番飭敎之後莫不着念擧行似有來頭之實效爲辭矣今以摘奸手本觀之則飭敎之下營邑益加警惕前之稽忽者皆知畏戢顯有實效論罪一款今姑安徐更觀來頭處之何如從之敎以開春不遠更加考察期有勸懲之實效
정조 18년 · 강
飭京外凡於定配之際必詳必審得其不可不配之情實然後始爲發配如在可東可西之科或加刑杖而懲勵外邑則或定軍役或換定若役俾無編配陸續之弊
정조 18년 · 목
右議政李秉模啓言愼無赦卽治國之要法則有罪者固不可不配旣配者又不可輕赦而我國之人不嫺於律內而法司外而各邑之報營照律者非但一任於檢律之手或不無私怒之參錯通計一年編配甚多若値尤甚之次邑勿定配所之年則所謂稍實邑偏受其害項背相望民邑之弊孰大於此乎臣謂申飭京外凡於定配之際必詳必審考求立法之意得其不可不配之情實然後始爲發配如在可東可西之科或嚴加刑杖而懲勵外邑則或定軍役或換定若役俾無編配陸續之弊則此非緩法實所以嚴其法而暗合於愼赦之意尤有關於歉歲之政矣從之
정조 18년 · 강
命節目定式受敎定式不載於通編者及通編頒行後新定式者以備堂中差出編輯堂上一一蒐輯繼又每三年添編著爲式
정조 18년 · 목
右議政李秉模啓言聖上御極後節目定式及受敎定式俱載通編而亦或有不載於通編者又有通編頒行後新定式備堂中差出編輯堂上謹依受敎輯錄例一一蒐輯繼又每三年添編以至億萬年著以爲式實合遵奉之道矣從之
정조 18년 · 강
命邊地守令僉使之未準瓜而用履歷者一一査出竝爲勿施仍飭此後特敎外一遵定式施行
정조 18년 · 목
右議政李秉模啓言邊地守令僉使之瓜前遞歸者無論貶罷病罷履歷勿施事昔在先朝因故相兪拓基所奏有所定式聖上初元又因故相鄭存謙筵奏申明定式矣近來此法蕩然纔得赴任則雖卽徑遞皆用履歷揆以定式之意極爲寒心大典通編雖有邊地守令周年後許其遷轉之文此乃持敎或善治之不可不陞遷者也豈可藉此而竝與瓜前徑遞者通用履歷乎分付兩銓未準瓜而用邊地履歷者一一査出竝爲勿施此後則特敎外一遵定式施行之意請嚴飭從之
정조 18년 · 강
飭諸道行乞兒善爲分處俾有歸屬
정조 18년 · 목
右議政李秉模啓言遺棄兒搜訪之節飭敎屢下諸道想必惕念擧行而歉歲行乞兒之留養亦載典則雖未開賑此輩必先極寒而區處然後可免呵凍彷徨之患且分而言之則一邑之內數必無多善爲分處俾有歸屬之意請嚴飭分付從之
정조 18년 · 강
遞差大司憲李得臣
정조 18년 · 목
右議政李秉模啓言臺臣所懷事體不輕比之諸臣擧條尤爲嚴謹而今此都憲筵退後更爲商量以畢其說之請大是失言請推考警責敎以所失非細遞差可也
정조 18년 · 강
命冬至使公用以關西某樣銀貨中準數貸下仍命帽稅有裕之方及雖非帽稅亦裕公用之道左右相退與譯院都提擧相議草記
정조 18년 · 목
冬至正使洪良浩啓言使行公用今番則無一遺在不可不依例區劃故敢此仰達予問大臣之意左議政金履素曰公用銀之貸用關西極爲可悶而目下事勢更無他道姑依近例關西某樣銀貨中準此數貸下之意請分付右議政李秉模曰今行則雖爲依近例貸下此非可繼之道決不可不及今講究於帽稅有裕之方俾杜年年請貸之弊矣從之敎以帽稅有裕之方及雖非帽稅亦裕公用之道退與譯院都提擧相議草記
정조 18년 · 강
命關西耗作錢劃付度支以補經用
정조 18년 · 목
戶曹判書沈頤之啓言嶺南一道之外災事已盡磨勘故收租大略先爲磨鍊則米條縮入於八萬石之內一年應用雖十分節略不足殆近數萬餘石在前如此之時多有錢穀請得之例而顧今事勢無可着手處至如關西耗作錢每年自臣曹取補經費而似聞今年作錢比前稍多幾爲數萬石云此則一傡劃付臣曹以爲繼用之道似好請下詢大臣處之予問大臣之意左議政金履素曰經費不可不念而他無措劃之道依所請劃給似宜矣右議政李秉模曰在前歉歲亦或有請得關西錢穀之例而今此耗條乃是戶曹所管穀耗條則以其作錢取補經用恐無不可矣從之
정조 18년 · 강
命守總兩營屯穀自畿營執留者竝爲還送以爲該營支放之需
정조 18년 · 목
守禦使沈頤之啓言守總兩營屯穀癸卯丙午自畿營請得補賑以價輸送而此是支放之需故其時稟達筵上或給或不給矣以今年事情言之一年支放取資於留餉而又以屯穀給代犯用餉穀萬萬悚悶聞自畿營方執留云此皆稷粟等皮雜穀而兩營都數不過爲數千餘石分俵賑邑無足加損在兩廳所關不少今年則勿爲執留竝爲還送之意請分付京畿道臣從之
정조 18년 · 강
命雲觀測候以三曆官修述官及祿官中一人輪回入直着實擧行如或不謹草記除汰
정조 18년 · 목
觀象監提調閔鍾顯啓言雲觀測候何等至敬至重而近年以來三曆官輩敢生占便之計率多以無料前銜使之替入事極痛駭此後則以三曆官修述官及祿官中一人輪回入番使之着實擧行如或不謹則草記除汰事請定式施行從之
정조 18년 · 강
大司憲李得臣大司諫沈晉賢請還收禁令賜批不允
정조 18년 · 목
得臣等所懷以爲天人相與之際至微而至顯古之聖人以雨晹燠寒風爲肅乂哲謀聖之應後世人君之遇災修省亦此箇道理也以此推之昨日之隱隱微微何爲而發也惟我殿下臨御以來敬天也恤民也一日萬幾之注措施爲莫不動合天理遵法聖人恒懋進修之德初無可省之愆宜致天心之克享豈或災沴之示警而以臣等憂治危明之誠反復求之亦豈無所由而然哉陰陽之不調亦由上下之不孚顧今聖上家人視臣厦氊之上晉接之際曰都曰兪豈讓唐虞之盛而獨於設禁一事大有違於平日之所仰望夫禁者所以禁暴亂而今則忠讜之言亦因禁令而不得發口以致義理斁而刑章壤古今天下寧有是哉大小廷臣之入而抗論於殿階出而累牘於公車者殿下豈不知不得請則不可已之一國莫遏之大論而知以不忍聞之敎無於前之禁鉗制而摧折之此何擧也以昨日大臣箚批言之在下者雖不敢以某災爲某事之應傅會仰陳在殿下對越之道以一風一雨捷於影響爲心則豈不合於應天以實之政而反以不欲聞之敎訑訑而拒之求言之義果安在哉弭災之道固如是乎伏願亟加三思還收禁令使上下相孚天地交泰以爲遇災修省之實工焉敎以語次間亦有好語至於禁令一事豈可反汗乎
정조 18년 · 강
命太僕嚴飭兩南道臣尤甚邑牧場接濟之方毋或不及於邑鎭
정조 18년 · 목
司僕提調徐有防啓言兩南牧場多在於最尤甚邑來頭接濟之方例自巡營句管擧行而以其京司所關主客之勢有異種糧之推移穀物之區劃每多不及於邑鎭之時其在一視之政未免向隅之歎今年惠澤到處洋溢各其道臣必不泛忽而恐不可無先事之飭請自本寺出擧條措辭嚴飭於各該道臣俾有實效從之
정조 18년 · 강
司諫許晊正言張錫胤崔時淳聯疏賜批
정조 18년 · 목
疏略曰天理玄妙雖難臆料而古有匹夫匹婦之茹鬱而猶有致災則況今擧朝之臣咸懷忠憤而無路可伸一國之人共切憂愛而無時可暴災沴安得不生乎噫七月之旱挽近所無八月之風亦極非常以致稼穡之卒痒民生之顚連而此猶未已以至今日又有此冬雷之異微微隱隱之聲若存若無如警如告雖未至百理之驚最先入九重之聽是何感應之如神耶臣等死罪竊伏以爲禁令一事卽召災致沴之端也撑兩儀而罔墜者倫綱也俟百世而不惑者義理也倫綱之所係非可以雷霆而戒之義理之所關非可以鈇鉞而摧之則豈可以無於古之禁令沮之遏之使不得開其喙而措其手乎奧自四月以後一轉而爲設禁之資再轉而爲封置之件雖欲依舊啓之一徹天聽而亦不可得國賊無可討之日人心無底定之期日復一日如是度了其可曰國有三尺之律乎廷有一士之忠乎乃殿下不收過中之禁令而欲聞忠直之口無或近於欲其入而閉其門乎姑捨第一箇義理而要聞第二件事無或近於遺其本而求其末乎蓋人主之有威斷猶天之有雷霆也當此收歲之節有此不寧之震非但輿情之抑欝有以致之也無乃殿下之刑章失之太寬不足於乾斷故仁天垂警使我殿下亟加威斷快雪輿憤耶思所以大奮發大懲剙則庶幾環東土含生之倫擧皆鼓舞於和風甘雨之中先儒所謂形和氣和天地之和應者豈欺我哉且臣竊伏覸殿下凡遇災異輒必求言大聖人來諫之量孰不欽頌而第念遇災而求言不如無災而求言臨時而修省不如先時而修省目今習俗專因循每遇如此之時必陳如此之言當其時也非不忙忙急急如恐不及而逮夫時移事往茫然初不識其有此事也此雖群下不忠無狀之罪而臣等死罪亦以爲我殿下有以致此也雖以夏間事言之遇旱求助之敎不啻諄複諸臣應旨之疏不啻纖悉其所爲言不可無採納者而況以懲計之大義亦皆首陳此可見民彝之不可泯也輿論之不可遏也然而求言雖切而無益於實效聽言雖廣而無補於治道上之所求下之所應畢竟都歸於一場文具而止然則懲討果何時而快擧義理果何時而快伸言路何由而開治道何由而成今此三司所陳雖未可謂切時之士嘉猷而亦不害爲救弊之一助若或過了此時則亦必復如前日之爲而殿下之求助固知出於應天之實而諸臣之塞責自知其爲應文之資或先或後草率構呈如是而願何望天災之必可弭乎如是而亦何責人事之必能修乎方今民憂溢目廟務鞅掌區劃接濟之方茫無涯畔臣等愚昧實未知善後之道而苟求其本則亦惟在於我聖上應天弭災之如何耳伏願聖明一心對越恒如遇災之日至誠來諫常若求助之時勿以時事之旣往而或忽側修之念勿以氣數之適然而益存戒懼之心批以應旨之疏豈可聯名乎常參與次對去就俱無着落所惜者臺體之日壞所陳當留意矣
정조 18년 · 강
大司諫沈晉賢請百官庶僚各進捄荒之策命廟堂論理稟處
정조 18년 · 목
晉賢所懷以爲今年穡事之告歉實是挽近之所罕以是爲九重之憂念不解宵旰廊廟之規劃擧無遺策而値此仁大之告警益宜謨猷之廣採昨下求助之敎只及於三司恐或有求之不廣之歎臣謂亟令百官庶僚各自書進捄荒之策以爲自廟堂裁擇施行之地宜矣敎以言則有理令廟堂論理稟處
정조 18년 · 강
命廟堂嚴飭諸道新舊還停減之際吏奴輩還逋査櫛區別勿使混入於分數之中